“O‘ZBEKISTON RESPUBLIKASINING DAVLAT SOLIQ IDORALARI TO‘G‘RISIDAGI NIZOM”GA O‘ZGARTISh VA QO‘ShIMChALAR KIRITISh HAQIDA

O‘zbekiston Respublikasi Oliy Kengashi qaror qiladi:
 “O‘zbekiston Respublikasining davlat soliq idoralari to‘g‘risidagi Nizom”ga quyidagi o‘zgartish va qo‘shimchalar kiritilsin:
 1) 7-bandning “a” bandchasi quyidagi mazmunda bo‘lgan xatboshi bilan to‘ldirilsin:
 “Soliq to‘lovchining to‘lov topshirig‘i bank yoki kredit muassasasining aybi bilan bajarilmagan (bajarish kechiktirilgan) taqdirda soliq to‘lovchi yoxud soliq idorasining topshirig‘i olinganidan keyingi uchinchi kundan boshlab to‘lov kechiktirilgan har bir kun uchun to‘lanmagan summaning 0,5 foizi miqdorida ana shu bank yoki kredit muassasasini yoki kredit muassasasidan belgilangan tartibda penya undirib olinadi. Penya undirib olinishi bank yoki o‘zga kredit muassasasini soliq topshirig‘ini bajarishdan ozod etmaydi”.
 2) 7-bandning “b” bandchasi quyidagi tahrirda bayon etilsin:
 “b) korxona, muassasa va tashkilotlarning foydani (daromadni) yashirib qolganlikda (kamaytirib ko‘rsatganlikda) yoki soliq undiriladigan boshqa obyektlarni yashirib qolganlikda (hisobga kiritmaganlikda), shuningdek buxgalteriya hisobi bo‘lganlikda yoki uni belgilangan tartibni buzib yuritganlikda va hisobotlarni buzib ko‘rsatganlikda, budjetga va budjetdan tashqari jamg‘armalarga soliq va boshqa to‘lovlar to‘lash bilan bog‘liq bo‘lgan buxgalteriya hisobotlarini, balanslar, hisob-kitoblar, deklaratsiya va boshqa hujjatlar taqdim qilmaganlikda, o‘z vaqtida taqdim qilmaganlikda yoki belgilanmagan shaklda taqdim etganlikda, kassa operatsiyalarini yuritish tartibini buzmaganlikda mansabdor shaxslarga — eng kam oylik ish haqining besh barobaridan yetti barobarigacha miqdorda;
 tadbirkorlik faoliyati bilan shug‘ullanishning belgilangan tartibini buzganlikda yoki maxsus ravishda taqiqlab qo‘yilgan faoliyat bilan shug‘ullanganlikda bo‘lgan fuqarolarga eng kam oylik ish haqining bir barobaridan besh barobarigacha miqdorda, ma’muriy jazo berilganidan keyin bir yil davomida takror sodir etilgan shunday xatti-harakatlar uchun esa eng kam oylik ish haqining besh barobaridan yetti barobarigacha miqdorda;
 korxonalar, muassasalar va tashkilotlarning davlat soliq idoralari talablarini bajarmayotgan, shuningdek davlat soliq idoralarining talablarini bajarmagan hamda ularning o‘z xizmat burchlarini bajarishlariga to‘sqinlik qilayotgan rahbarlari hamda boshqa mansabdor shaxslariga, shuningdek fuqarolarga — eng kam oylik ish haqining bir barobaridan besh barobarigacha miqdorda ma’muriy jarima solish huquqlari ham beriladi”.
 3) 7-band quyidagi mazmunda bo‘lgan “v” bandchasi bilan to‘ldirilsin:
 “v) daromadni (foydani) ataylab yashirganlik (kamaytirib ko‘rsatganlik) yoki soliq solinadigan o‘zga obyektlarni yashirganlik uchun, basharti bu harakatlar xuddi shunday xatti-harakatlar uchun ma’muriy jazo berilganidan keyin bir yil ichida takror sodir etilgan bo‘lsa, mansabdor shaxslarga doir materiallarni sud idoralariga yuborish huquqi beriladi”.
 4) 8-bandning “v” bandchasi chiqarib tashlansin.
 5) 8-bandning “j” bandchasi quyidagi tahrirda bayon etilsin:
 “j) O‘zbekiston Respublikasida o‘tkaziladigan soliq siyosatini amalga oshirishda bevosita ishtirok etish;
 6) 14-band quyidagi mazmunda bo‘lgan xatboshi bilan to‘ldirilsin:
 “O‘zbekiston Respublikasi Vazirlar Mahkamasi huzurida Davlat soliq bosh boshqarmasiga Qoraqalpog‘iston Respublikasi, viloyatlar va Toshkent shahar davlat soliq boshqarmasining qarorlarini bekor qilish huquqi beriladi, bu boshqarmalarga esa o‘z navbatida quyi davlat soliq idoralarining qarorlarini bekor qilish huquqi beriladi”.